บาทแข็งไร้ผลค่าเบี้ยประกันภัยต่อไม่ขึ้น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — บริษัทประกันยันเงินบาทที่แข็งค่า ไม่เป็นเหตุขึ้นค่าเบี้ยงานประกันภัยต่อที่ส่งให้ต่างชาติ ลูกค้าไม่ได้หรือเสียประโยชน์
นายนพดล สันติภากรณ์ กรรมการผู้อำนวยการ บริษัท ไอโออิ กรุงเทพประกันภัย เปิดเผยว่า ค่าเงินบาทที่ยังคงแข็งค่าอย่างต่อเนื่อง ไม่ได้ส่งผลกระทบทำให้ค่าเบี้ยประกันในส่วนของงานรับประกันภัยต่อที่ส่งไปยังต่างประเทศต้องปรับขึ้นค่าเบี้ยแต่อย่างใด และก็ยังไม่มีบริษัทรับประกันภัยต่อในต่างประเทศใช้เหตุผลเรื่องค่าเงินบาทที่แข็งค่าขอปรับขึ้นค่าเบี้ยด้วย 
“การคิดค่าเบี้ยประกันของไทยไม่ว่าจะเป็นงานในประเทศหรือส่งต่อไปยังต่างประเทศ จะคิดค่าเบี้ยเป็นเงินบาทเท่านั้น ไม่ได้คิดจากพื้นฐานเงินสกุลต่างประเทศ ดังนั้นไม่ว่าค่าเงินบาทแข็งขึ้นอีกเท่าไหร่จึงไม่กระทบต่อลูกค้า และลูกค้าก็ไม่ได้ประโยชน์หรือเสียประโยชน์แต่อย่างใด แบบเดียวกับค่าเงินบาทที่เคยอ่อนค่ามาก่อนหน้านี้” นายนพดล กล่าว
นายเรืองวิทย์ นันทาภิวัฒน์ นายกสมาคมนายหน้าประกันภัยไทย กล่าวว่า เรื่องของค่าเงินบาทแข็งหรืออ่อนเป็นเรื่องที่บริษัทรับประกันภัยต่อต่างประเทศต้องรับความเสี่ยงบริหารจัดการเอง ซึ่งลูกค้าในไทยจะไม่ได้รับผลกระทบ เพราะส่วนใหญ่คู่สัญญาก็เป็นบริษัทในไทยอยู่แล้ว แม้ว่าหากมีการเคลมสินไหมเกิดขึ้นในช่วงที่ค่าเงินบาทแข็ง บริษัทรับประกันภัยต่อต่างประเทศจะเสียประโยชน์ก็ตาม
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในช่วงเดือน ม.ค.ก.ค.ที่ผ่านมา มีเบี้ยประกันภัยรับจากการรับประกันภัยต่อในส่วนของประกันอัคคีภัยมี 890 ล้านบาท ประกันภัยทางทะเลและขนส่ง 233 ล้านบาท ประกันภัยรถ 301 ล้านบาท และประกันภัยเบ็ดเตล็ด 1,179 ล้านบาท